বিক্রম চট্টোপাধ্যায়
বিক্রম চট্টোপাধ্যায় (জন্ম: ১৭ মে, ১৯৮৮) হলেন একজন বাঙালি চলচ্চিত্র ও টেলিভিশন অভিনেতা। তার অভিনীত প্রথম ছবিটি ছিল ২০১২ সালে মুক্তিপ্রাপ্ত মৈনাক ভৌমিক পরিচালিত ছবি বেডরুম। এই ছবিতে একটি ছোটো ভূমিকায় অভিনয় করলেও তার অভিনয় অচিরেই সকলের দৃষ্টি আকর্ষণ করে। সেই বছরই তিনি অভিনয় করেন বাপ্পাদিত্য বন্দ্যোপাধ্যায় পরিচালিত এলার চার অধ্যায় ছবিতে। এই ছবিটি নির্মিত হয়েছিল রবীন্দ্রনাথ ঠাকুরের চার অধ্যায় উপন্যাস অবলম্বনে। এই ছবিতে বিক্রম অন্যতম প্রধান ভূমিকায় অভিনয় করেছিলেন। এরপর তিনি অভিনয় করেন আমি আর আমার গার্লফ্রেন্ডস, হইচই, বৃত্ত সহ বেশ কয়েকটি ছবিতে অভিনয় করে নিজেকে বাংলা চলচ্চিত্রের অন্যতম প্রধান অভিনেতা হিসেবে প্রতিষ্ঠা করেন। ইচ্ছেনদী নামে একটি বাণিজ্য-সফল দৈনিক টেলিভিশন ধারাবাহিকে প্রধান চরিত্র অনুরাগের ভূমিকায় অভিনয় করে বিক্রম বিপুল জনপ্রিয়তা অর্জন করেন। এছাড়া সাহেব বিবি গোলাম চলচ্চিত্রে জিকোর ভূমিকায় অভিনয় করেও বিক্রম সমালোচকদের প্রশংসা অর্জন করেছিলেন। ২০১৭ সালে ক্যালকাটা টাইমস বিক্রমকে "টেলিল্যান্ড’স হটেস্ট ম্যান" আখ্যা দেয় এবং ওই পত্রিকার "সর্বাধিক কাঙ্ক্ষিত পুরুষ" তালিকায় তিনি ৫ম স্থান অধিকার করেন।